• নব্বইয়ের দশকে বাংলাদেশের অভিনেতা ফিরদৌস টলিউডে চুটিয়ে অভিনয় করেছেন। এখান থেকে ঋতুপর্ণা সেনগুপ্তও নিয়মিত বাংলাদেশে গিয়ে ছবি করেছেন। বরং শেষ ১০ বছর এই প্রথায় খানিক ভাটা পড়েছিল। ফের দেখা যাচ্ছে দুই বাংলার মধ্যে যোগাযোগ বেড়েছে। ছবি হচ্ছে যৌথ প্রযোজনায়। এখান থেকে প্রসেনজিৎ চট্টোপাধ্যায়, জিৎ, সোহম, অঙ্কুশ, পরমব্রত চট্টোপাধ্যায়, পাওলি দাম, পার্নো মিত্রেরা ওপার বাংলায় কাজ করতে যাচ্ছেন। ওদিক থেকে জয়া এহসান, মীম, ফারিয়া, আহমেদ রুবেলরা এখানে এসে কাজ করছেন।
• যৌথ প্রযোজনার ছবিতে কখনও দুই দেশের জন্য আলাদা পরিচালক থাকছেন, কখনও একই পরিচালক কাজটা করছেন। সম্প্রতি এখানকার ‘এসকে মুভিজ’ এবং বাংলাদেশের প্রযোজনা সংস্থা ‘জ্যাজ মাল্টিমিডিয়া’ মিলে ‘হিরো ৪২০’ ছবিটা করেছে। এ দেশের হয়ে পরিচালনার দায়িত্ব পালন করেছিলেন সুজিত মণ্ডল। বাংলাদেশের হয়ে সৈকত নাসির। ওপার বাংলায় 
‘হিরো ৪২০’ মুক্তি পাওয়ার সময় পোস্টারে সুজিত মণ্ডলের নাম ছিল না। পরিচালক হিসেবে শুধুই সৈকত নাসির। এগুলো সাধারণত মানুষের আবেগরক্ষার জন্যই করা হয়ে থাকে। অন্যদিকে ‘শঙ্খচিল’ ছবিতে গৌতম ঘোষ থাকছেন একক পরিচালক হিসেবেই। 
• টলিউডের বাজার ক্রমেই কমছে। পর পর বন্ধ হচ্ছে হল। সেখানে দাঁড়িয়ে বাংলাদেশ ছবির বাজার হিসেবে লোভনীয়। এমনিতেই এখানকার সব ছবির পাইরেসি হয় ওখানে। দেখানো হয় টেলিভিশনেও। বরং এদেশের মানুষ বাংলাদেশি ছবি সম্পর্কে ততটা ওয়াকিবহাল নন। উল্টোদিকে ওখানের ছবি নির্মাতারা চান পশ্চিমবঙ্গকেও বাজার হিসেবে পেতে। তাই আগ্রহটা আপাতত দু’পক্ষেরই। 
• কলকাতার শিল্পীদের কাছেও বাংলাদেশের বাজার লাভজনক। শিল্পীরা সাধারণত পারিশ্রমিকও বেশি পেয়ে থাকেন। দর্শক সংখ্যা বৃদ্ধির সুবিধেটা তো রয়েছেই।
• যৌথ প্রযোজনা নিয়ে দু’দেশের মধ্যে সমস্যা মিটলেও বাংলাদেশের ছবি এখানে মুক্তি পাওয়া নিয়ে জট কাটেনি। কলকাতার ছবির ওখানে মুক্তি পাওয়া নিয়েও সমস্যা রয়েছে। যদিও সম্প্রতি ‘বেলাশেষে’ ওখানে মুক্তি পেয়েছে। চেষ্টা হচ্ছে ‘নাটকের মতো’ রিলিজ করার। কিন্তু এগুলোকে ব্যতিক্রম হিসেবেই ধরা যেতে পারে। 

প্রসেনজিৎ চট্টোপাধ্যায়
অভিনেতা এর আগে যৌথ প্রযোজনায় ‘মনের মানুষ’ করেছেন। গৌতম ঘোষের পরিচালনায় লালন ফকিরের জীবনী বাংলাদেশে সুপারহিট হয়েছিল। কলকাতাতেও। পয়লা বৈশাখেই প্রসেনজিতের ‘শঙ্খচিল’ মুক্তি পাবে। যেটা ভারত-বাংলাদেশ যৌথ প্রযোজনাতেই তৈরি হয়েছে। এবারেও পরিচালক গৌতম ঘোষই। ছবিতে রয়েছেন ওপার বাংলার অভিনেত্রী কুসুম শিকদার। ছবির শ্যুট হয়েছে দু’দেশেই। প্রসেনজিতের কথায়, ‘‘যৌথ প্রযোজনা নিশ্চিতভাবে দু’দেশের ইন্ডাস্ট্রিকেই দিশা দেখাবে। আমাদের ভাষা এক। পছন্দ এক। তাহলে কেন দিনের পর দিন আলাদাভাবে ছবি করে যাব? তবে ছবি তৈরির ক্ষেত্রে এমন বিষয় বাছতে হবে, যাতে সেটা দুই বাংলার মানুষের কাছে সমানভাবে গ্রহণযোগ্য হয়।’’ কিন্তু যৌথ প্রযোজনার ছবি করাতেও তো কিছু সমস্যা দেখা যাচ্ছে? ‘‘সেটা আছে। কিছু লোক চান না যৌথ প্রযোজনায় ছবি হোক। কিন্তু আমাদের সকলকে বাজারের কথাটা ভাবতে হবে। আমরা যেমন ওখানের বাজারটা পাচ্ছি, ওরাও তেমনই এখানকার দর্শক পাচ্ছেন,’’ বললেন প্রসেনজিৎ।
সোহম
বাংলাদেশের সঙ্গে যৌথ প্রযোজনার ছবি ‘ব্ল্যাক’এ অভিনয় করেছেন সোহম। টলিউডের হয়ে ছবির প্রযোজক ছিলেন রানা সরকার। সোহমের বিপরীতে ছিলেন বাংলাদেশি নায়িকা মীম। ‘‘বাংলাদেশ বড় মার্কেট। দু’দেশের মধ্যে যদি এভাবে মিলেমিশে আরও ছবি  তৈরি হতে থাকে, তার চেয়ে ভাল আর কিছু নেই,’’ বলছেন সোহম। আগামী দিনে বেশ কয়েকটি বাংলাদেশি ছবিতে অভিনয় করার কথা তাঁর। সোহমের কথায়, ‘‘যতবারই ওখানে গিয়েছি, মানুষের অসম্ভব ভালবাসা পেয়েছি। ওঁরাও আমাদের সঙ্গে কাজ করতে চান।’’
পরমব্রত চট্টোপাধ্যায়
সম্প্রতি বাংলাদেশের ছবির শ্যুটিং করে ফিরেছেন পরমব্রত। ছবির নাম ‘ভুবন মাঝি’। পরিচালক ফকরুল আরেফিন খান। ছবিতে তাঁর সঙ্গে রয়েছেন বাংলাদেশের অভিনেত্রী অপর্ণা ঘোষ, মামুনূর রশিদ। 
জিৎ
তাঁকে এর আগে বাংলাদেশের কোনও ছবিতে দেখা যায়নি। কিন্তু জিতের ভক্তসংখ্যা ওপার বাংলাতেও কম নয়। শুক্রবার তাঁর ছবি মুক্তি পেলে সোমবারের মধ্যেই পাইরেটেড ডিভিডি ওদেশে পৌঁছে যায়। জিৎ এই প্রথমবার ভারত-বাংলাদেশ যৌথ প্রযোজনায় ছবি করতে চলেছেন। প্রযোজনার দায়িত্বে ‘এসকে’ এবং ‘জ্যাজ’। জিতের বিপরীতে রয়েছেন বাংলাদেশের নুসরত ফারিয়া। ছবির নাম ‘বাদশা’। পরিচালক বাবা যাদব। জিৎ এই ছবির জন্য এক কোটি টাকারও বেশি পারিশ্রমিক পেতে চলেছেন! যেটা টলিউডের কোনও ছবির জন্য বোধহয় সম্ভব হতো না! 
ফারিয়া
যৌথ প্রযোজনায় ‘আশিকি’, ‘হিরো ৪২০’ করেছেন ফারিয়া। তিনি মূলত বাণিজ্যিক ছবিই করে থাকেন। এখন জিতের বিপরীতে কাজ করছেন। ওমের সঙ্গেও একটি ছবিতে কাজ করার কথা ফারিয়ার। তাঁর কথায়, ‘‘দুই বাংলাকে এক করার রাস্তা যৌথ প্রযোজনা। আমাদের ভাষা এক। এভাবে ছবি বানালে দর্শকের সংখ্যাটাও বাড়ে। আমার কেরিয়ার শুরুই হয়েছে যৌথ প্রযোজনার ছবি দিয়ে। তাই বিষয়টি নিয়ে আমি খুব আশাবাদী।’’
পার্নো
এই প্রথম বাংলাদেশের ছবিতে কাজ করছেন পার্নো। মোস্তফা সরয়ার ফারুকী সেখানকার প্রথম সারির পরিচালক। ‘ডুব’এ পার্নোর সঙ্গে রয়েছেন ইরফান খান। যিনি ছবিটা প্রযোজনাও করবেন। ‘এসকে’ এবং ‘জ্যাজ’ও রয়েছে প্রযোজনা সংস্থা হিসেবে। পার্নোর কথায়, ‘‘যত বেশি দু’দেশের মধ্যে এই এক্সচেঞ্জটা হবে তত ভাল। বাংলা বাজার আরও বড় হবে।’’

পাওলি দাম
তাঁর ছবিটা যৌথ প্রযোজনার নয়। একেবারে বাংলাদেশেরই ছবি করছেন পাওলি। পরিচালক হাসিবুল রেজা কল্লোল। ‘সত্তা’য় পাওলির বিপরীতে রয়েছেন ওপার বাংলার সুপারস্টার শাকিব খান। পাওলি এর আগে যৌথ প্রযোজনায় ‘মনের মানুষ’ করেছেন। তাঁর কথায়, ‘‘মাঝে দু’দেশের মধ্যে কাজের সূত্র অনেকটাই কমে গিয়েছিল। এটা ভাল, যে আবার নতুন করে একটা যোগাযোগ তৈরি হয়েছে। অনেক বেশি মানুষের কাছে বাংলা ছবি এবার পৌঁছতে পারবে।’’ জানালেন, আরও কয়েকটি ছবিতে তাঁর কাজের কথা চলছে।
শ্রাবন্তী
টলিউডের বাণিজ্যিক ছবির নায়িকাদের মধ্যে শ্রাবন্তীও এখন ওপার বাংলায় কাজ শুরু করেছেন। জানালেন, এই মার্চ থেকেই তাঁর ছবির শ্যুটিং শুরু হওয়ার কথা। ছবির নাম ‘শিকারি’। শ্রাবন্তীর বিপরীতে রয়েছেন শাকিব খান।
জয়া এহসান
অরিন্দম শীলের ‘আবর্ত’ দিয়ে টলিউডে পা রেখেছিলেন জয়া। এখন পরিচালকের ‘ঈগলের চোখ’এ-ও কেন্দ্র-চরিত্রে অভিনয় করছেন তিনি। মাঝে সৃজিত মুখোপাধ্যায়ের ‘রাজকাহিনি’তে অভিনয় করেছেন। তাঁর কাজ করার কথা নন্দিতা রায়-শিবপ্রসাদ মুখোপাধ্যায়ের ‘কণ্ঠ’তেও। বাংলাদেশের জনপ্রিয় অভিনেত্রীর বক্তব্য, ‘‘বাংলা ছবির দর্শক বাড়ানোটাই আমাদের প্রাথমিক লক্ষ্য হওয়া উচিত। বিশ্ব সিনেমার মানচিত্রে জায়গা করে নিতে একলা লড়াই না করে দুই বাংলা যদি মিলিতভাবে চেষ্টা করে তাহলে আখেরে অনেক ভাল হবে।’’ জয়ার মতে, সংস্কৃতির মাধ্যমেই অনেক বেড়াজাল ভেঙে ফেলা যায়। দুই বাংলা একসঙ্গে মিলে ছবি করলে যে ব্যবসায়িক সাফল্যও বেশি হবে, সেটা মানেন তিনি। তবে একটি বিষয়ে তাঁর আক্ষেপ রয়েছে। বাংলাদেশের ছবি এখনও পশ্চিমবঙ্গে মুক্তি পায় না। বললেন, ‘‘কিছু ব্যাপারে পশ্চিমবঙ্গ এগিয়ে রয়েছে। এখানকার ছবি আমরা খুব সহজে বাংলাদেশে বসে দেখে নিতে পারি। যেটা কিন্তু বাংলাদেশের ছবির ক্ষেত্রে হয় না। এক্ষেত্রে একটা ব্যালান্স আসা উচিত। যেভাবে ‘বেলাশেষে’ বাংলাদেশে মুক্তি পেল, সেভাবে ওখানকার কোনও ছবিরও পশ্চিমবঙ্গে মুক্তি পাওয়া উচিত।’’